## Zakon o Financijskoj policiji

### NN 177/2004 (15.12.2004.), Zakon o Financijskoj policiji

# Hrvatski sabor

  3069

Na teme­lju
članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O FINANCIJSKOJ POLICIJI

Proglašavam
Zakon o Financijskoj policiji, koji je donio Hr­vatski sabor na sjednici 3.
prosinca 2004. godine.

Broj:
01-081-04-3743/2
Zagreb, 10. prosinca 2004.

Predsjednik
Republike Hrvatske
**Stjepan Mesić,** v. r.

## ZAKON

### O FINANCIJSKOJ POLICIJI

I.
OPĆE ODREDBE

Članak
1.

Ovim se
Zakonom osniva Financijska policija čija je temeljna zadaća financijski nadzor
radi snaženja financijske discipline proračunskih obveznika, suzbijanje neslužbenog
gospodarstva i sprječavanje izbjegavanja plaćanja proračunskih obveza u cilju
ostvarivanja proračunskih prihoda.

Članak 2.

Financijska policija je upravna organizacija u
sastavu Ministarstva financija.

Članak 3.

Ovim se Zakonom uređuje djelokrug, ustrojstvo,
upravljanje i poslovi Financijske policije, te postupanje, ovlasti, prava i
obveze zaposlenika Financijske policije.

Članak 4.

Pojedini izrazi upotrijebljeni u ovom Zakonu imaju
sljedeće značenje:

1. *proračunski prihodi* su porezni i ostali
prihodi koji su zakonima i drugim propisima donesenima na temelju zakona
propisani kao obvezni, prihodi od prodaje nefinancijske imovine i ostali
prihodi za koje ne postoji zakonska obveza davanja,

2. *proračunski obveznik* je svaka osoba koja je
kao takva određena zakonom kojim se uređuje pojedina vrsta proračunskih prihoda
ili fizička ili pravna osoba koja je zaključivanjem ugovora preuzela obvezu
prema proračunu,

3. *financijski nadzor* je postupak nadziranja
zakonitosti, pravilnosti i pravodobnosti primjene zakona kojima su utvrđene
pojedine vrste proračunskih prihoda i nadzor izvršavanja ugovornih obveza prema
proračunu.

II. DJELOKRUG FINANCIJSKE
POLICIJE

Članak
5.

(1)
Financijska policija provodi financijski nadzor zakonitosti, pravilnosti i
pravodobnosti obračuna, prijava i uplata prora­čunskih prihoda i naknada
propisanih posebnim zakonima.

(2) U
okviru djelokruga propisanog stavkom 1. ovoga članka Financijska policija naročito
nadzire:

1.
proizvodnju i promet naftnih derivata, duhanskih proizvoda, piva, alkohola,
kave i bezalkoholnih pića u cilju utvrđivanja pravilnosti obračuna i
pravodobnosti uplate posebnog poreza,

2. izvršavanje
obveze obračuna i uplate doprinosa za obvezna osiguranja,

3. izvršavanje
obveze prema proračunu preuzete koncesijskim ugovorom ili ugovorom o zakupu.

III.
USTROJSTVO, UPRAVLJANJE I POSLOVI

Članak
6.

Radi
obavljanja poslova Financijske policije ustrojavaju se Središnji ured
Financijske policije u Zagrebu i postaje Financijske policije.

Članak
7.

(1)
Financijskom policijom upravlja ravnatelj s položajem po­moćnika ministra, koji
ujedno upravlja i radom Središnjeg ureda, a u radu mu pomažu pomoćnici
ravnatelja.

(2)
Ravnatelja Financijske policije imenuje i razrješava Vlada Republike Hrvatske
na prijedlog ministra financija.

(3)
Postajama Financijske policije upravljaju načelnici postaja.

Članak
8.

Središnji
ured Financijske policije obavlja poslove:

1.
financijskog nadzora u provedbi posebno složenog nadzora,

2. utvrđivanja
manje obračunatih ili uplaćenih proračunskih obveza,

3. sustavnog praćenja pravilnosti primjene propisa,

4. organiziranja, usklađivanja, usmjeravanja i
nadziranja rada postaja Financijske policije,

5. pružanja stručne pomoći radi jedinstvenog
postupanja u provođenju financijskog nadzora,

6. predlaganja donošenja i izrade nacrta naputaka u
primjeni financijskih propisa,

7. osiguravanja međunarodne pravne pomoći i suradnje
s međunarodnim organizacijama i strukovnim udruženjima,

8. druge poslove potrebne za provedbu članka 5. ovoga
Zakona.

Članak 9.

Postaje Financijske policije obavljaju poslove:

1. financijskog nadzora zakonitosti utvrđivanja, obračuna­vanja
i uplate proračunskih prihoda,

2. utvrđivanja manje obračunatih ili uplaćenih proračunskih
obveza,

3. nadzora proizvodnje i prometa proizvoda koji se
oporezuju po posebnim propisima,

4. nadzora zakonitosti i pravilnosti obračuna i
uplate doprinosa za obvezno osiguranje,

5. podnošenja zahtjeva za pokretanje prekršajnih
postupaka i kaznenih prijava,

6. obavlja i druge poslove potrebne za provedbu članka
5. ovoga Zakona.

IV.
POSTUPANJE FINANCIJSKE POLICIJE

Članak
10.

Financijska
policija provodi postupak prema odredbama Općega poreznog zakona i posebnih
zakona kojima su propisane pojedine vrste proračunskih prihoda, ako ovim
Zakonom nije propisano drugačije.

Članak 11.

(1) Radi otkrivanja i procesuiranja kaznenih djela
kojima je oštećen proračun, ovlašteni službenici Financijske policije postupaju
sukladno odredbama ovoga Zakona, Zakona o kaznenom postupku i Zakona o
odgovornosti pravnih osoba za kaznena djela.

(2)
Podnošenje zahtjeva za pokretanje prekršajnih postupaka ovlašteni službenici
Financijske policije provode na temelju ovoga Zakona, posebnih zakona koji utvrđuju
pojedinu vrstu pro­računskog prihoda i drugih posebnih zakona te Zakona o prekršajima.

Članak
12.

(1)
Financijski nadzor započinje uručenjem naloga.

(2)
Nalog izdaje čelnik postaje Financijske policije.

(3)
Nalog mora sadržavati:

1. naziv ustrojstvene jedinice Financijske policije,

2. ime ili naziv proračunskog obveznika,

3. predmet nadzora,

4. vrijeme početka nadzora,

5. imena ovlaštenih službenika Financijske policije
za provođenje nadzora,

6. obvezu sudjelovanja odgovorne osobe proračunskog
obveznika u postupku uz upozorenje na posljedice nesudjelovanja u postupku ili
ometanja nadzora.

(4) Nalog se osobno predaje neposredno odgovornoj
osobi proračunskog obveznika, neposredno prije početka obavljanja financijskog
nadzora.

(5) Iznimno od stavka 1. ovoga članka, financijski
nadzor može započeti i bez uručenja naloga ako:

1. odgovorna osoba nadziranoga proračunskog obveznika
nije zatečena u poslovnim prostorijama,

2. postoji opravdana bojazan da se neki dokaz neće moći
izvesti ili će njegovo izvođenje biti otežano,

(6) U slučajevima propisanima stavkom 5. ovoga članka
nalog se ostavlja na vidnom mjestu u poslovnoj prostoriji ili se istoga dana
putem pošte dostavlja odgovornoj osobi nakon što je izvršeno osiguranje dokaza.

(7) Prigovor na nalog nije dopušten.

Članak 13.

Nadzor proizvodnje i prometa proizvoda koji se
oporezuju posebnim porezom i nadzor pravilnosti obračuna i uplate posebnih
poreza, iz članka 5. stavka 2. točke 1. i 2. ovoga Zakona može se provoditi
kontinuirano kroz čitavo porezno razdoblje.

Članak 14.

(1) Odgovorna osoba proračunskog obveznika dužna je
sudjelovati u provedbi financijskog nadzora na način da daje obavijesti, predočava
evidencije, poslovne knjige, poslovnu dokumentaciju i druge isprave na zahtjev
ovlaštenog službenika Financijske policije koji provodi financijski nadzor ili će
po odobrenju ovlaštenog službenika imenovati osobu koja će izvršavati obveze iz
nadzora u njegovo ime.

(2) Odgovorna osoba proračunskog obveznika mora omogu­ćiti
nesmetanu provedbu nadzora uz osiguranje odgovarajućih uvjeta rada.

Članak 15.

(1) Ovlašteni službenik Financijske policije može
pozvati odgovornu osobu u službene prostorije Financijske policije radi davanja
izjave ili treće osobe za koje se osnovano može pretpostaviti da raspolažu s
obavijestima nužnim za pravilno i potpuno utvrđivanje činjeničnog stanja u
postupku.

 (2) U pozivu se mora posebno naznačiti
predmet pozivanja, svojstvo pozvane osobe, te vrijeme i mjesto pozivanja uz
upozorenje da pozvana osoba ako se ne odazove pozivu može biti dovedena.

(3) Dovedbeni nalog izvršava Ministarstvo unutarnjih
poslova.

Članak 16.

(1) Ovlašteni službenik Financijske policije na
temelju utvr­đenih nepravilnosti u financijskom nadzoru podnosi zahtjev za
pokretanje prekršajnog postupka, kaznenu prijavu i izdaje naredbu o privremenom
ograničenju ili privremenoj zabrani obavljanja djelatnosti.

(2) Zahtjev za pokretanje prekršajnog postupka iz
stavka 1. ovoga članka ovlašteni službenik Financijske policije podnosi nadležnoj
ustrojstvenoj jedinici Porezne uprave koja vodi prekr­šaj­ni postupak.

Članak 17.

Ovlašteni službenik Financijske policije donosi
upravne i druge akte, a naročito: rješenje, zaključak i nalog, te sastavlja
zapisnik o financijskom nadzoru i službenu zabilješku o provedbi drugih radnji
u postupku.

Članak 18.

(1) Na temelju činjenica utvrđenih u financijskom
nadzoru ovlašteni službenik Financijske policije donosi rješenje.

(2) Rješenjem se utvrđuje vrsta i iznos manje obračunatog
ili uplaćenoga proračunskog prihoda.

(3) Na rješenje iz stavka 2. ovoga članka dopuštena
je žalba.

(4) O žalbi rješava Samostalna služba za
drugostupanjski upravni postupak Ministarstva financija.

(5) Konačno rješenje kojim je utvrđena obveza uplate
proračunskog prihoda dostavlja se nadležnoj upravnoj organizaciji Ministarstva
financija na daljnji postupak.

(6) Zapisnik o financijskom nadzoru kojim su utvrđene
nepravilnosti s elementima osnovane sumnje o učinjenom kaznenom dijelu
dostavlja se nadležnom državnom odvjetništvu.

Članak 19.

Financijska policija u obavljanju poslova iz članka
5. ovoga Zakona surađuje s drugim nadzornim tijelima državne uprave, te pruža
stručnu pomoć pri utvrđivanju činjenica i prikupljanju ili osiguranju dokaza.

V.
OVLAŠTENI SLUŽBENICI I NJIHOVE OVLASTI

Članak
20.

(1)
Ovlašteni službenici Financijske policije su ravnatelj, pomoćnici ravnatelja,
načelnici, voditelji odsjeka, viši inspektori i inspektori.

(2)
Status ovlaštenog službenika Financijske policije stječe se rasporedom na radno
mjesto pomoćnika ravnatelja, načelnika, voditelja odsjeka, višeg inspektora i
inspektora.

Članak
21.

(1)
Ovlaštenom službeniku Financijske policije Ministarstvo financija izdaje službenu
iskaznicu i službenu značku.

(2)
Oblik i sadržaj službene iskaznice i službene značke propisuje ministar
financija pravilnikom.

Članak
22.

Ovlašteni
službenik Financijske policije u provođenju financijskog nadzora ovlašten je:

1.
provjeravati i utvrđivati identitet osoba i predmeta,

2. prikupljati izjave odgovornih osoba i izjave ili
obavijesti trećih osoba,

3. pribavljati dokumentaciju, obavljati očevid i po
potrebi određivati vještake,

4. pregledavati poslovne i stambene prostore u kojima
se obavlja gospodarska djelatnost, izuzimati potrebnu dokumentaciju i
privremeno zabranjivati ili privremeno ograničavati obav­ljanje djelatnosti,

5. pregledavati dobra, utvrđivati podrijetlo dobara,
novca i vrijednosti i privremeno ih oduzimati,

6. radi osiguranja naplate poduzimati mjere
osiguranja prema odredbama Općeg poreznog zakona,

7. zaustavljati i pregledavati vozila i plovila,

8. izdati dovedbeni nalog, ako se pozvana osoba nije
odazvala na poziv ovlaštenog službenika, a nedolazak nije opravdala.

Članak 23.

 Ovlašteni službenik
Financijske policije može naredbom privremeno ograničiti ili privremeno zabraniti
obavljanje djelatnosti pečaćenjem pogona, dijela pogona, postrojenja, opreme
ili prostorija, na temelju odredaba posebnih zakona čija je pravilnost primjene
predmet financijskog nadzora u slučajevima ako proračunski obveznik:

1. obavlja djelatnost za koju nije registriran, ne
posjeduje odobrenje za rad, rješenje ili drugo odobrenje nadležnog tijela,

2. ne posjeduje valjanu dokumentaciju o primljenim i
isporučenim dobrima, uslugama i pravima,

3. ne obračuna ili ne uplati proračunske prihode u
skladu sa zakonom ili ugovornim obvezama o korištenju državnih dobara na
temelju koncesija, zakupa i najma,

4. za isporučena dobra i obavljene usluge ne izda račun,

5. ne položi gotovinska sredstva na propisani račun,
prema Zakonu o platnom prometu u zemlji,

6. postupajući protivno odredbama Zakona o porezu na
dodanu vrijednost izda račun a ne isporuči dobra ili ne obavi zaračunatu uslugu
(fiktivni račun),

7. postupajući protivno odredbama Zakona o porezu na
dodanu vrijednost kao primatelj računa u svojim je poslovnim knjigama
evidentirao račun po kojem nije primio zaračunana dobra ili usluge i taj račun
uključio u obračun poreza na dodanu vrijednost u prijavi podnijetoj Poreznoj
upravi.

VI.
PLAĆE OVLAŠTENIH SLUŽBENIKA FINANCIJSKE POLICIJE

Članak
24.

(1) Plaća
ovlaštenog službenika Financijske policije sastoji se od osnovne plaće i
dodatka na plaću.

(2)
Osnovnu plaću čini umnožak koeficijenta složenosti poslova radnog mjesta na
koje je ovlašteni službenik Financijske policije raspoređen i osnovice za izračun
plaće, uvećane za 0,5 % za svaku godinu navršenoga radnog staža.

(3)
Osnovica za izračun osnovne plaće ovlaštenog službenika Financijske policije
utvrđuje se na način uređen propisima o državnim službenicima.

Članak
25.

Posebnom
uredbom Vlada Republike Hrvatske utvrdit će vrijednost koeficijenta složenosti
poslova radnih mjesta, dodatak na uvjete rada te kriterije i najviši mogući
iznos dodatka za natprosječne rezultate u radu za ovlaštene službenike
Financijske policije.

VII.
OBVEZE OVLAŠTENIH SLUŽBENIKA FINANCIJSKE POLICIJE

Članak
26.

Ovlašteni
službenik Financijske policije dužan je u svako doba poduzeti nužne radnje, u
skladu s ovlaštenjima propisanim ovim Zakonom u cilju sprječavanja grubog kršenja
zakona čija je posljedica oštećenje proračuna.

Članak
27.

(1)
Ovlašteni službenik Financijske policije dužan je po nalogu čelnika poslove
obavljati i duže od punoga radnog vremena, ako je to nužno radi uspješnog i
pravodobnog obavljanja financijskog nadzora.

(2)
Ovlaštenom službeniku Financijske policije može se odgoditi ili prekinuti korištenje
godišnjeg odmora radi obavljanja poslova koji ne trpe odgodu.

VIII.
PRIJELAZNE I ZAVRŠNE ODREDBE

Članak
28.

(1)
Vlada Republike Hrvatske će u roku od 30 dana od dana stupanja na snagu ovoga
Zakona uredbom uskladiti unutarnje ustrojstvo Ministarstva financija s
odredbama ovoga Zakona.

(2)
Vlada Republike Hrvatske će u roku od 30 dana od dana stupanja na snagu ovoga
Zakona donijeti Uredbu iz članka 25. ovoga Zakona.

(3)
Ministar financija uskladit će Pravilnik o unutarnjem redu Ministarstva
financija prema odredbama uredbe iz stavka 1. ovoga članka u roku od 30 dana
nakon njenog donošenja.

(4)
Ministar financija donijet će pravilnik iz članka 21. stav­ka 2. ovoga Zakona u
roku od 30 dana od dana stupanja na snagu ovoga Zakona.

(5)
Naputke iz članka 8. točke 6. ovoga Zakona donosi ministar financija.

Članak
29.

Ovaj
Zakon stupa na snagu osmoga dana od dana objave u »Narodnim novinama«.

Klasa:
470-05/04-01/01

Zagreb,
3. prosinca 2004.

HRVATSKI SABOR

Predsjednik
Hrvatskoga sabora
**Vladimir Šeks,** v. r.

Zakon, NN 177/2004-3069